***The Fast and the Furious*** er et amerikansk actiondrama fra 2001 regissert av Rob Cohen. Filmen handler om et gatebilmiljø i Los Angeles som mistenkes å drive med ulovlige kappkjøringskonkurranser og landeveisrøveri. En politimann forsøker å infiltrere miljøet, men for å klare det må han delta i ulovlige kappkjøringskonkurranser. Hovedrollene spilles av Paul Walker og Vin Diesel, mens sentrale biroller spilles av Michelle Rodríguez og Jordana Brewster. Filmen ble til etter at regissør Rob Cohen leste en artikkel om gatebilløp i *Vibe magazine*. Sammen med produsent Neal H. Moritz utarbeidet han idéen til den første filmen. Selve plottet i filmen er inspirert av filmer som *No Man's Land* (1987) og *Point Break* (1991).

Filmen fikk blandet mottakelse av kritikerne, men ble en stor publikumsuksess. Den fikk raskt kultstatus og la grunnlaget for flere oppfølgere. Ved siden av underholdningsaspektet kan filmen også sees på som en skildring av det amerikanske street racing-miljøet, en subkultur som vokste seg stor i USA på 1990-tallet.

Vin Diesel fikk sitt store gjennombrudd som skuespiller i denne filmen.

Handling
--------

Handlingen er lagt til Los Angeles der streetracing er en populær aktivitet. Bil- og fartsglade møtes i øde områder, gambler og bedriver ulovlig kappkjøringskonkurranser. Den harde kjerne blant disse ledes av Dominic "Dom" Toretto, og i tillegg til illegale kappkjøringer bedriver de hasardiøse ran av trailere med verdifullt elektronisk utstyr. 

Brian er en ung etterforsker som får i oppgave å infiltrere miljøet for å få greie på om det er gjengen til "Dom" som står bak disse spektakulære ranene. Han anskaffer seg en rask gatebil og klarer etter hvert å få innpass i gjengen. Flere av dem er skeptiske til denne nykomlingen som hiver seg rett inn i konkurransene og prøver å gli naturlig inn i miljøet. Etter hvert som han kommer lenger inn i kretsen, begynner han å tvile på sin egen rolle i spillet, og om denne hyggelige Dom virkelig kan ha noe med trailerranene å gjøre. I tillegg til dette blir han romantisk involvert med Doms søster, Mia. Gruppen møter også alvorlige utfordringer fra en rivaliserende gjeng ledet av vietnameseren Johnny Tran. 

Da Brian omsider oppdager at Dom og gjengen virkelig driver med disse trailerranene havner Brian i et moralsk dilemma. Både vennskap, lojalitet, moral og kjærlighet blir satt på prøve.

Om filmen
---------

### Publikum

Vin Diesel
Filmen innbrakte $207,3 millioner på verdensbasis, hvorav 144,5 millioner i USA alene. Den havnet på en 18.-plass over de mest innbringende filmene på verdensbasis i 2001 og på en 14.-plass i USA.

Produksjonskostnadene er estimert til 38 millioner dollar.

### Anmelderne

Filmen fikk blandet mottakelse av kritikerne, noe som gjenspeiles i at den har fått 53 % på Rotten Tomatoes. Den amerikanske filmanmelderen Roger Ebert gav den 3 av 4 stjerner, mens Leonard Maltin gav den 2,5 av 4.

Den ble ganske bra mottatt av de norske anmelderne. *Dagbladets* anmelder gav den terningkast fire og skrev: «Regissør Rob Cohen leverer varene uten noe om og men. Det går raskt unna. Både på de flate strekningene og i svingene. Det venter ingen ny erkjennelse ved målstreken, men det er gøy å sitte på». *VGs* anmelder gav den terningkast fem, *P3s* *Filmpolitiet* tre og *Aftenposten* to. Nettstedet CINERAMA gav DVD-utgaven terningkast fem i 2002 og skrev: «Bilstuntene er over all forventning, selv om det tar seg opp for alvor først mot slutten. Noen biljakter og andre scener med kraftige motorer i hovedrollen er så blodig tøffe at man sitter med gåsehud og fryder seg over opplevelsen. Her er det lagt liten vekt på historien, og heller ikke skuespillerne kommer til å bli slitne i hånda av autografskrivning etter dette. Derimot skårer lyden topp-poeng, og bildet og filmens visuelle effekter er også meget bra».

### Priser

Den vant åtte priser og ble nominert til 11 andre. Blant annet så ble Vin Diesel og Paul Walker tildelt hver sin MTV Movie Awards.

Bilen (en ombygd Dodge) som Diesel benyttet i filmen
### Bakgrunn

Når den første *The Fast and the Furious*-filmen kom i 2001 var det få som var klar over hvilket fenomen man sto overfor. Det hele startet med at regissør Rob Cohen leste en artikkel om gatebilløp i New York i *Vibe magazine*. Sammen med produsent Neal H. Moritz utarbeidet han idéen til den første filmen.

Slike ulovlige gatebilløp toppet seg i California på slutten av 1990-tallet. Enkelte steder (særlig i Ontario, California) skjedde det så mange dødsulykker at politiet nedsatte en egen arbeidsgruppe som skulle ta seg av problemet. En av dem som var involvert i illegale gateløp på 90-tallet var dragracelegenden Stephan Papadakis (som for øvrig var teamsjef til Fredric Aasbø på 2000-tallet). Papadakis hevdet at det var gateløp og dragracing over hele Los Angeles 5-6 kvelder i uka. Det mest vanlige var dragracing, der banen er en gatestubb på en «quarter mile», 402 meter. I perioden 2000 til 2006 behandlet politiet i Los Angeles-regionen 50 000 saker der sjåfører sa seg skyldig i å ha deltatt i illegale gateløp.

Antallet ungdommer som drev med illegal streetracing økte betraktelig, både i USA og Skandinavia, etter at filmen ble lansert.

> Det er dype drifter og en verden med ritualer, språk, manndomsprøver, helter og skurker. Det er en hobby og livsstil som har spredd seg fra L.A. til hele verden via magasiner, websider og menneskets iboende trang til å strekke grenser
> 
> 
> Rob Cohen om dette racing-miljøet
> 
> 

### Innspillingssted

Den ble innspilt ulike steder i California, blant annet i Los Angeles, Malibu og San Bernardino.

### Oppfølgere

Filmen har fått en rekke oppfølgere: *2 Fast 2 Furious* (2003), *The Fast and the Furious: Tokyo Drift* (2006), *Fast & Furious* (2009), *Fast Five* (2011), *Fast & Furious 6* (2013), *Furious 7* (2015), *The Fate of the Furious* (2017) og *F9* (2021).

Rollebesetning
--------------

|  |  |
| --- | --- |
| * Paul Walker : Brian O’Conner
* Vin Diesel : Dominic "Dom" Toretto
* Michelle Rodríguez : Letty Ortiz
* Jordana Brewster : Mia Toretto
* Rick Yune : Johnny Tran
* Ted Levine : Sgt. Tanner
* Ja Rule : Edwin
* Vyto Ruginis : Harry
* Chad Lindberg : Jesse
* Johnny Strong : Leon
* Matt Schulze : Vince
 | * Thom Barry : Bilkins
* Noel Guglielmi : Hector
* Reggie Lee : Lance Nguyen
* David Douglas : Rasta Racer
* Peter Navy Tuiasosopo : Samoan Guard
* Neal H. Moritz : Ferrari Driver
* RJ De Vera : Danny Yamato
* Beau Holden : Ted Gassner
* Stanton Rutledge : Muse
* F. Valentino Morales : Dispatcher
 |

Referanser
----------

1. 1 2  Filmweb
2. ↑  «Junkfood Cinema: The Fast and the Furious». *web.archive.org*. 8. mars 2016. Arkivert fra originalen 8. mars 2016. Besøkt 10. september 2019.
3. ↑  Quotes - No Man's Land Quotes (besøkt i 2012) «With its synth-pop soundtrack and Eurotrash attitude, No Man's Land is the slick 1987 equivalent of 2002's The Fast and the Furious.»
4. 1 2  Klikk.no - Vin Diesel er tilbake (2.9.2008)
5. ↑  VG - Fikk 150 mill. for «XXX» (11.10.2002) «Vin Diesel (35) ble berømt i fjor med «The Fast and the Furious».»
6. ↑  ««FAST AND FURIOUS - TOKYO DRIFT»». *VG* **(norsk)**. 2006. Besøkt 23. mai 2017.
7. 1 2  «The Fast and the Furious (2001) - Box Office Mojo». *www.boxofficemojo.com*. Besøkt 10. september 2019.
8. ↑  «Top 2001 Movies at the Worldwide Box Office». *The Numbers*. Besøkt 11. januar 2020.
9. ↑  «Top 2001 Movies at the Domestic Box Office». *The Numbers*. Besøkt 11. januar 2020.
10. ↑  «The Fast and the Furious». *Rotten Tomatoes* **(engelsk)**. Besøkt 10. september 2019.
11. ↑  «Ebert, Roger». Arkivert fra originalen 3. juni 2012. Besøkt 26. desember 2011.
12. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
13. ↑  Alver, Eirik W. (16. november 2001). «Bånn gass». *Dagbladet.no* **(norsk)**. Besøkt 10. september 2019.
14. ↑  Filmfront
15. ↑  «CINERAMA (05.05.2002)». Arkivert fra originalen 22. februar 2010. Besøkt 26. desember 2011.
16. ↑  «The Fast and the Furious - IMDb». Besøkt 10. september 2019.
17. ↑  «Må knuse bilene for å hindre ulovlige gateløp». *Dagbladet.no* **(norsk)**. 24. mai 2011. Besøkt 10. september 2019.
18. ↑  Aftenposten morgen - Vill fartslek på veiene (7.10.2002, s.2)
19. ↑  «The Fast and The Furious - UIP Norway». *web.archive.org*. 29. juni 2016. Archived from the original on 29. juni 2016. Besøkt 10. september 2019. CS1-vedlikehold: Uheldig URL (link)
20. ↑  «The Fast and the Furious (2001) - IMDb». Besøkt 10. september 2019.

Eksterne lenker
---------------

* (en) *The Fast and the Furious* på Internet Movie Database Rediger på Wikidata

* (no) *The Fast and the Furious* hos Filmfront Rediger på Wikidata

* (no) *The Fast and the Furious* på NRK TV Rediger på Wikidata

* (sv) *The Fast and the Furious* i Svensk Filmdatabas Rediger på Wikidata

* (da) *The Fast and the Furious* i Danmark Nationale Filminstitut Rediger på Wikidata

* (en) *The Fast and the Furious* på AllMovie Rediger på Wikidata

* (fr) *The Fast and the Furious* på Allociné Rediger på Wikidata

* (nl) *The Fast and the Furious* på MovieMeter Rediger på Wikidata

* (en) *The Fast and the Furious* på Turner Classic Movies Rediger på Wikidata

* (en) *The Fast and the Furious* på American Film Institute Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN
 |